На основу члана 79. и члана 92. Закона о буџетском систему ("Службени гласник РС", бр. 54/2009, 73/2010, 101/2010, 101/2011, 93/2012, 62/2013, 63/2013 – испр., 108/2013, 142/2014, 68/2015 – др. закон, 103/2015, 99/2016, 113/2017 и 95/2018), члана 40. Статута општине Параћин (''Службени лист општине Параћин'', број: 22/2018) и сагласности Државне ревизорске институције, бр. 400-648/2019-04 од 21.02.2019. године,

Скупштина општине Параћин је на седници одржаној 14.03.2019. године, донела

**О Д Л У К У**

**о ангажовању екстерне ревизије завршног рачуна буџета**

**општине Параћин за 2018. годину**

Члан 1.

Доноси се Одлука о ангажовању екстерне ревизије Завршног рачуна буџета општине Параћин за 2018. годину.

Члан 2.

Екстерну ревизију Завршног рачуна буџета општине Параћин за 2018. годину, уз сагласност Државне ревизорске институције, а на основу ове одлуке, може да обави лице које испуњава услове за обављање послова ревизије финансијских извештаја прописане законом којим се уређује рачуноводство и ревизија.

Члан 3.

Ова одлука ступа на снагу даном доношења, а објавиће се у ''Службеном листу општине Параћин''.

СКУПШТИНА ОПШТИНЕ ПАРАЋИН

Број:400-457/2019 - II од 14.03.2019. године

ПРЕДСЕДНИК

СКУПШТИНЕ ОПШТИНЕ,

Драган Митић, економиста

**О б р а з л о ж е њ е**

Чланом 79. Закона о буџетском систему ("Службени гласник РС", бр. 54/2009, 73/2010, 101/2010, 101/2011, 93/2012, 62/2013, 63/2013 – испр., 108/2013, 142/2014, 68/2015 – др. закон, 103/2015, 99/2016, 113/2017 и 95/2018) предвиђено је да завршни рачун буџета локалне заједнице, поред других елемената, садржи и извештај екстерне ревизије.

Чланом 92. став 3. истог закона одређено је да екстерну ревизију врши Државна ревизорска институција у складу са законом којим се уређује надлежност Државне ревизорске институције.

Изузетно, од става 3. овог члана, екстерну ревизију буџета локалних власти, може, уз сагласност Државне ревизорске институције, на основу одлуке скупштине локалних власти, да обави и лице које испуњава услове за обављање послова ревизије финансијских извештаја прописане законом којим се уређује рачуноводство и ревизија (став 4. члана 92.).

У ставу 6. наведеног члана стоји: ''Уколико државна ревизорска институција не поступи по поднетом захтеву локалне власти из става 5. овог члана до 15. априла, сматраће се да је дата сагласност из става 4. овог члана.''

Општина Параћин је Државној ревизорској институцији поднела захтев за изјашњење у вези вршења ревизије Завршног рачуна буџета општине Параћин за 2018. годину.

Државна ревизорска институција је својим актом, бр. 400-648/2019-04 од 21.02.2019. године, дала сагласност да екстерну ревизију Завршног рачуна буџета општине Параћин за 2018. годину обави друго лице које испуњава услове за обављање послова ревизије финансијских извештаја прописане законом којим се уређује рачуноводство и ревизија.

Из горе наведених законских обавеза, општина Параћин доноси Одлуку о ангажовању екстерне ревизије Завршног рачуна буџета општине Параћин за 2018. годину.